PRIOPĆENJE ZA MEDIJE

Vrhunski tenis stiže na otok vitalnosti od 18. do 24. listopada

***Na Lošinju se prvi puta igra ATP turnir LOŠINJ OPEN***

Lošinj, Hrvatska, 13. listopada 2021. –  **Na otoku s desetljećima dugom teniskom tradicijom od ove je jeseni u kalendaru teniski turnir *LOŠINJ OPEN u kategoriji ATP CHALLENGER 80,* još jedan iskorak u učvršćivanju Lošinja kao prepoznatljive i priznate teniske destinacije. U sklopu** [**Ljubičić teniske akademije**](https://www.ljubicicacademy.com/)**, koja od ove godine na Lošinju okuplja profesionalne tenisače i mlade natjecatelje, u ovom će sportskom spektaklu, kao i prirodnim ljepotama otoka Lošinja, moći uživati svi teniski entuzijasti.**

**Uz Ivana Ljubičića, jednog od najboljih hrvatskih sportaša koji je ujedno i domaćin turnira, svoj dolazak na turnir *LOŠINJ OPEN* već su najavili Talijan Marco Cecchinato, nekadašnji 16. igrač svijeta i pobjednik ATP turnira u Umagu, te ruski tenisač Teymuraz Gabashvili**, **nekadašnji** 43. igrač svijeta. Nakon odličnog nastupa na ATP Challengeru u Napulju, na Lošinj će doputovati i mladi **Duje Ajduković,** koji će zajedno s **Ninom Serdarušićem** braniti hrvatske boje.

„*Kada sam pokretao Ljubičić tenisku akademiju želja mi je bila da ona postane jedan od vodećih teniskih centara na svijetu, a Lošinj sam prepoznao kao idealno mjesto gdje će se kvalitetno razvijati talent i sportske vještine. Ponosan sam na suradnju s parterima koji su pomogli organizirati ovakav događaj koji, ne samo da će postaviti nove standarde profesionalnog tenisa, već i doprinijeti popularnosti sporta, ali i Lošinja kao destinacije*“, naglasio je **Ivan Ljubičić**, slavni tenisač, vrhunski trener i pokretač Ljubičić teniske akademije.

Organizator turnira iz ATP Challenger serije, koji će brojne posjetitelje privući na teniske terene u sklopu [Vitality Hotela Punta](https://www.losinj-hotels.com/hr/hoteli-i-vile/hotel-punta/?gclid=CjwKCAjw2P-KBhByEiwADBYWCnrK7FiczW5skuR6QvwJdi0_6h7aVweUSrB6ZCxOZUrB5f99wXIneBoCj70QAvD_BwE) u Velom Lošinju, je Jadranka Turizam d.o.o. u suradnji s Ljubičić teniskom akademijom te uz partnerstvo Teniskog kluba "Lošinj - Jadranka", Jadranka trgovine, TZ Kvarnera, TZ Malog Lošinja i proizvođača vrhunske sportske opreme HEAD, dok je direktor turnira Mario Višak iz Teniskog kluba „Lošinj – Jadranka“. Svečano otvorenje turnira predviđeno je u ponedjeljak, 18. listopada, nakon čega se igra prvo kolo turnira. Polufinalni susreti bit će igrani u subotu 23. listopada, dok je veliko finale ovog jedinstvenog turnira na rasporedu u nedjelju 24. listopada.

Suradnja Ivana Ljubičića i Jadranka grupe dodatno je doprinijela brendiranju otoka Lošinja kao atraktivne destinacije, a *LOŠINJ OPEN* kao prvi turnir ove kategorije koji se održava na Lošinju, učvrstit će nastojanja da ovaj otok vitalnosti bude mjesto okupljanja zaljubljenika u tenis iz cijeloga svijeta. Turnir je ujedno i jedini Challenger u Europi u tom razdoblju, što je dobar preduvjet da ovaj sportski događaj postane tradicija i dobije zasluženo mjesto u ATP kalendaru.